ZÁKLADNÁ ŠKOLA S MATERSKOU ŠKOLOU PLAVECKÝ PETER







ŠKOLSKÝ PORIADOK









Čl. 1 Úvodné ustanovenia
1. Riaditeľka Základnej školy s materskou školou Plavecký Peter vydáva školský poriadok na základe § 153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov (ďalej „školský zákon“) po prerokovaní v pedagogickej rade.
2.  Škola je zodpovedná za realizáciu práva na vzdelanie tým, že organizuje vnútorný chod školy, výchovu a vzdelávanie žiakov a vytvára podmienky pre fungujúce, otvorené, vzájomne prospešné a podporujúce medziľudské vzťahy. Škola je miestom efektívneho využitia času výchovy a vzdelávania. 
3. Školský poriadok je vypracovaný na základe medzinárodných dohovorov a zmlúv, ku ktorým sa prihlásila Slovenská republika, ako sú Deklarácia práv dieťaťa a Listina základných práv a slobôd, tiež ďalšie legislatívne a všeobecne záväzné právne normy, ktoré sa týkajú výchovy a vzdelávania detí a žiakov uvedených na konci školského  poriadku.
4. Školský poriadok predstavuje súhrn záväzných noriem, zásad a pravidiel zabezpečujúcich spolužitie kolektívu žiakov, ich zákonných zástupcov, pedagogických i ostatných zamestnancov školy.
 
Čl. 2 
Organizácia vyučovania a činností v škole a výchovno-vzdelávacom zariadení,                           ktoré je súčasťou školy
2.1. Organizácia vyučovacieho dňa
1. Vyučovací proces sa riadi platným rozvrhom hodín, ktorý určuje riaditeľka školy po prerokovaní v pedagogickej rade. Počas mimoriadneho prerušenia školského vyučovania v základnej škole môže riaditeľka určiť rozvrh hodín aj bez prerokovania pedagogickou radou. Rozvrh hodín je zverejnený v každej triede a na webovej stránke školy. Rozvrh dozorov, podľa ktorého sa vykonáva dozor nad bezpečnosťou a ochranou žiakov, je prerokovaný so zástupcami zamestnancov a pedagogickou radou a je zverejnený v zborovni a miestach dostupných všetkým zamestnancom a žiakom základnej školy. Rozvrh hodín musí rešpektovať každý žiak, pedagogický zamestnanec  a ostatní zamestnanci školy. Vyučovacie hodiny a prestávky:
	Vyučovacia hodina
	Začiatok hodiny
	Koniec hodiny
	Prestávka

	1.
	8,00  
	8,45
	10

	2.
	8,55
	9,40
	20

	3.
	10,00
	10,45
	15

	4.
	11,00
	11,45
	10

	5.
	11,55
	12,40
	25

	6.
	13,05
	13,50
	----------


2. Za každou vyučovacou hodinou nasleduje prestávka. Poradie a dĺžka prestávok sa určujú po prerokovaní pedagogickou radou. Veľká prestávka trvá 20 minút. Obedňajšia prestávka trvá najmenej 25 minút. Obedňajšia prestávka pre žiakov prvého až štvrtého ročníka sa začína najneskôr po piatej vyučovacej hodine. 
2.2. Organizácia vyučovania a dochádzky žiakov do školy
1. Budova školy sa otvára o 7,00 hod.  Žiak prichádza do školy najneskôr 10 minút pred začiatkom vyučovania v odôvodnených ojedinelých prípadoch aj neskôr.
2. Po príchode do školy žiak nesmie svojvoľne opustiť areál školy. V nevyhnutných prípadoch tak možno urobiť len so súhlasom triedneho učiteľa.
3. V určených priestoroch je žiak povinný sa prezuť do obuvi, ktorá je vhodná na bezpečný pohyb po priestoroch školy a je v súlade s hygienickými a zdravotnými požiadavkami.
4. Vyučovanie začína  o 8,00 hod. 
5.  Vyučovací deň môže mať najviac 6 vyučovacích hodín. Po skončení vyučovania sa žiaci môžu zdržiavať v priestoroch školy iba s pedagogickým dozorom a poverenými zamestnancami školy, ktorí zabezpečujú krúžkovú činnosť, doučovanie a vopred ohlásené akcie a podujatia.
6.  Výchovno-vzdelávací proces prebieha v priestoroch na tento účel určených – triedy, areál školy.
7. Na hodinách telesnej a športovej výchovy žiaci majú na sebe oblečenie podľa predpísaných noriem.
8. Vo vstupných priestoroch školy, školskej jedálni a na jednotlivých chodbách v stanovených časoch pri príchodoch žiakov do školy, počas prestávok, pri presunoch žiakov a pri odchodoch zo školy zabezpečujú dozor riaditeľkou školy poverení pedagogickí zamestnanci a prípadne aj ďalší zamestnanci podľa určeného a zverejneného rozpisu.
9.  Dozor nad žiakmi vykonávajú učiteľky,  vychovávateľka. Ak nie je možné zabezpečiť vykonávanie dozoru týmito zamestnancami, dozor môže vykonávať iný poučený zamestnanec základnej školy, ktorý nie je pedagogickým zamestnancom. Pedagogický dozor je zodpovedný za dodržiavanie školského poriadku. Vzájomné navštevovanie žiakov počas vyučovacích hodín nie je dovolené, s výnimkou vzniku mimoriadnej situácie.
2.3. Organizácia činnosti v Školskom klube detí ako súčasti školy
1. Výchovno-vzdelávacia činnosť školského klubu detí (ďalej len „ŠKD“) sa organizuje ako pravidelná činnosť zameraná na prípravu na školské vyučovanie, pravidelná záujmová činnosť na uspokojovanie a rozvíjanie individuálnych potrieb detí, príležitostná činnosť najmä formou podujatí, súťaží, exkurzií a pohybových aktivít. Prevádzka je  každý deň, keď prebieha vyučovanie. 
2.  ŠKD sa riadi vnútorným poriadkom, ktorého súčasťou je režim dňa v ŠKD.
3. Výchovno-vzdelávacia činnosť v ŠKD sa poskytuje  v čase od 11,45 hod. do 15,45 hod.  Rozsah dennej dochádzky určí zákonný zástupca žiaka v zápisnom lístku. Zmeny v dochádzke a spôsobe popoludňajšieho odchodu rodič oznamuje škole písomne. Zo ŠKD alebo pri činnosti ŠKD nie je dovolené svojvoľne odísť. Odchod žiakov zo ŠKD v popoludňajších hodinách prebieha od 15,00 do 15,45 hod. Odchod zo ŠKD je vyznačený v triednej knihe ŠKD.
4. Do ŠKD sa na základe písomnej žiadosti zákonného zástupcu prijíma žiak základnej školy, ktorý je prihlásený na pravidelnú dochádzku.
5.  Do ŠKD možno prijať žiaka aj na nepravidelnú dochádzku alebo na prechodné obdobie, ktorého dĺžka je vyznačená v rozhodnutí o prijatí.
6.  Pedagogický zamestnanec školy, ktorý vyučuje v príslušný deň poslednú vyučovaciu hodinu, odovzdáva deti vychovávateľke ŠKD.
7.  Prechod detí do oddelení ŠKD v rámci priestorov školy zabezpečuje podľa rozvrhu týždennej činnosti vychovávateľka v ŠKD.
8.  Dochádzka do ŠKD sa skončí na základe písomného oznámenia zákonného zástupcu alebo dňom uvedeným v písomnom oznámení, ak v písomnom oznámení nie je uvedený deň skončenia dochádzky, dochádzka sa skončí dňom nasledujúcim po dni doručenia písomného oznámenia. Dochádzka do ŠKD sa skončí aj uložením opatrenia vo výchove, ktorým je vylúčenie.
9.  Správanie žiaka v ŠKD sa riadi zásadami určenými týmto školským poriadkom.
 
Čl. 3 
Práva a povinnosti žiakov a ich zákonných zástupcov v škole a v školskom zariadení
3.1. Každý žiak má právo:
1. Na bezplatné vzdelanie v materinskom jazyku realizované na princípe rovnoprávnosti a v neohrozujúcom a hygienicky vyhovujúcom prostredí, ktoré smeruje k plnému rozvoju ľudskej osobnosti a k posilneniu úcty k ľudským právam a slobodám.
2. Na úctu k svojej osobe a garanciu ochrany proti psychickému, fyzickému alebo sexuálnemu násiliu bez ohľadu na svoje vierovyznanie, svetonázor a etnickú identitu.
3. Na zabezpečenie ochrany zdravia a bezpečnosti, vrátane oboznámenia sa s týmito zásadami.
4. Na slobodu prejavu uplatnenú v súlade s etickými princípmi a normami v duchu humanity a tolerancie, pričom toto právo nesmie ohrozovať práva a právom chránené záujmy iných žiakov.
5. Požiadať učiteľa o vysvetlenie a riešenie problému a zrozumiteľné sprostredkovanie výkladu učiva.
6. Dozvedieť sa spôsob a výsledok hodnotenia a má právo na objektívne hodnotenie, vrátane zdôvodnenia klasifikácie a chýb v písomných prácach a testoch v lehote  5 kalendárnych dní, pričom právo nahliadať do písomných výstupov žiaka a právo na komisionálne preskúšanie zostáva zachované.
7. Na inkluzívne vzdelávanie a na individuálny prístup, ktorý rešpektuje jeho schopnosti, zručnosti, záujmy, nadanie alebo zdravotné znevýhodnenie. Žiaci so špeciálnymi výchovno-vzdelávacími potrebami majú právo na výchovu a vzdelávanie s využitím špecifických foriem a metód, ktoré zodpovedajú ich potrebám, a na vytvorenie podmienok, vrátane využitia kompenzačných pomôcok, ktoré táto výchova a vzdelávanie umožňuje.
8.  Na individuálne vzdelávanie v rozsahu ustanovenom osobitnými predpismi.
9. Na poskytovanie poradenstva a ďalších služieb spojených s výchovou a vzdelávaním, vrátane informovania o službách centier pedagogicko-psychologického poradenstva a prevencie, výchovného a kariérového poradcu, ako aj o činnosti ďalších poradných orgánov školy.
10.  Na omyl a zmenu názoru a právo na vývin.
11.  Zúčastňovať sa mimoškolskej činnosti a byť účastný na tematických oblastiach výchovy a krúžkovej činnosti realizovanej prostredníctvom vzdelávacích poukazov, pričom po slobodnom výbere ich má povinnosť navštevovať.
12. Na slobodnú voľbu voliteľných a nepovinných predmetov v súlade so svojimi možnosťami a záujmami v rozsahu ustanovenom príslušným školským vzdelávacím programom.
13. Na primerané využívanie školských priestorov a zariadení, používanie pomôcok, učebníc a využitie služieb školskej knižnice.
14. Podľa osobitných právnych predpisov má žiak v škole právo na ochranu súkromia a osobných údajov pred ich neoprávneným šírením alebo zneužívaním, s výnimkou poskytnutia informácií súvisiacich s ohrozovaním mravnej výchovy mládeže, týraním alebo iným nezákonným konaním páchaným žiakom alebo páchaným na žiakovi.
3.2. Povinnosti žiaka
1. Dodržiavať školský poriadok.
2. Správať sa v súlade s normami a zásadami slušného správania.
3. Rešpektovať pokyny a nariadenia pedagogických a ostatných zamestnancov školy, byť disciplinovaný.
4. Žiak je povinný plniť zákonom stanovenú povinnú školskú dochádzku, chodiť do školy pravidelne,  rešpektovať rozvrh hodín, zúčastňovať sa podujatí organizovaných školou v rámci uskutočňovania školského vzdelávacieho programu.
5. Žiak musí byť v škole primerane, čisto a vhodne oblečený aj upravený.
6. Osvojovať si vedomosti, zručnosti a návyky správania poskytované základnou školou.
7. Osvojovať si zásady vlastenectva, humanity, demokratických princípov, rasovej a náboženskej znášanlivosti, tolerancie a správať sa podľa nich, predchádzať všetkým formám diskriminácie, xenofóbie, antisemitizmu a ďalším formám intolerancie.
8. Šetrne zaobchádzať so školským vybavením a zariadeniami, učebnicami a učebnými pomôckami a prevádzkovými energiami. 
9. Byť účastný spolu s učiteľmi a ostatnými zamestnancami na tvorbe a ochrane životného prostredia školy a jej areálu.
10. Predložiť potvrdenie o dôvode neprítomnosti na vyučovaní zo strany zákonného zástupcu alebo príslušného lekára.
11. Ihneď informovať v prípade úrazu, ohrozenia alebo zaznamenania konania ohrozujúceho iných žiakov vyučujúceho, pedagogický dozor, prípadne najbližšiu dospelú osobu.
12. Chrániť vlastné zdravie, zdravie iných, dbať o čistotu a poriadok a pomáhať pri udržiavaní poriadku v škole a jej okolí. Dodržiavať pravidlá školského poriadku vo všetkých priestoroch školy, na športovom ihrisku.
13.  Oznámiť  stratu vecí vyučujúcemu, na ktorého hodine stratu zistil. Ten  vykoná ďalšie opatrenia.
14. Na školských vychádzkach, exkurziách, výletoch, plaveckom výcviku dodržiavajú pokyny učiteľov. Dodržiavajú určené termíny miesta a času sústredenia.
15. Zúčastňovať sa školení a poučení uskutočňovaných školou, dodržiavať predpisy a pokyny BOZ v škole, ktorými bol riadne a preukázateľne oboznámený, oznamovať triednej učiteľky všetky závady a nedostatky, ktoré ohrozujú bezpečnosť.
3.3. Žiakovi je zakázané:
1. Šikanovať žiakov a zamestnancov školy, vydierať ich, okrádať a ubližovať im 
( t.j. fyzicky, zastrašovaním, vysmievaním, ponižovaním,…). 
2. Fajčiť v priestoroch a areáli školy a pri činnostiach organizovaných školou mimo priestorov školy.
3. Počas vyučovania používať mobilný telefón, vrátane slúchadiel na počúvanie hudby a iné produkty zaradené do kategórie informačno-komunikačných technológií prinesených so sebou. Používanie týchto prostriedkov môže byť povolené iba v odôvodnených prípadoch so súhlasom vyučujúceho, triedneho učiteľa alebo vedúceho pedagogického zamestnanca. Porušenie uvedeného pravidla má za následok udelenie výchovného opatrenia. 
V oblasti duševného zdravia a inklúzie ministerstvo školstva navrhuje zmeny, ktoré 
zahŕňajú zákaz používania mobilných telefónov v školách s cieľom zlepšiť duševnú 
pohodu detí.  V 1. až 3. ročníku základnej školy platí úplný zákaz používania mobilných telefónov počas vyučovania, prestávok a v priestore školy,  od
4. ročníka bude mať zákaz výnimku v prípade, ak si používanie mobilného telefónu vyžaduje štátny vzdelávací program.

4.  Prinášať do školy a požívať alkohol, drogy a iné omamné, psychotropné a zdraviu škodlivé látky.
5. Prinášať do školy alebo na činnosti organizované školou predmety, ktoré ohrozujú bezpečnosť a zdravie ostatných žiakov a zamestnancov, alebo predmety a propagačný materiál napádajúci demokraciu a ohrozujúci mravnú výchovu mládeže. V škole hrať hazardné hry, prinášať cennosti a väčšie sumy peňažnej hotovosti.
6.  Manipulovať s technickými zariadeniami slúžiacimi na ochranu budovy a majetku školy a monitorovanie osôb. Manipulovať s oknami, inventárom školy, prístrojmi a náradím bez súhlasu a pokynu vyučujúceho.
7. Akýmkoľvek spôsobom poškodzovať a znehodnocovať priestory a zariadenie (inventár) školy. Akékoľvek poškodenie majetku školy z nedbanlivosti alebo úmyselné poškodenie je v plnej miere povinný zaplatiť rodič žiaka, resp. jeho zákonný zástupca.
8. Vstupovať do priestorov riaditeľne,  kabinetu pomôcok bez dovolenia a prítomnosti vyučujúceho.
9. Vykláňať sa z okien, zdržiavať sa pri nich počas vetrania, vyhadzovať z nich akékoľvek predmety a odpadky, sedieť na nich a otvárať ich.
10. Sedieť na skrinkách,  radiátoroch a okenných parapetách.
11. Zdržiavať sa po skončení vyučovania a prevádzky ŠKD v priestoroch školy.
3.4. Práva zákonného zástupcu žiaka alebo zástupcu zariadenia
1. Vybrať pre svoje dieťa školu alebo školské zariadenie, ktoré poskytuje výchovu a vzdelávanie zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy alebo školského zariadenia možno uplatňovať v súlade s možnosťami výchovno-vzdelávacej sústavy.
2. Žiadať, aby sa v rámci výchovy a vzdelávania v škole alebo v školskom zariadení poskytovali deťom a žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa školského zákona.
3. Oboznámiť sa s výchovno-vzdelávacím programom školy alebo školského zariadenia a so školským poriadkom.
4. Byť informovaný o výchovno-vzdelávacích výsledkoch svojho dieťaťa. Na žiadosť zákonného zástupcu alebo zástupcu zariadenia predloženú do piatich pracovných dní odo dňa vyhodnotenia písomnej práce sa mu sprístupňuje písomná práca žiaka na nahliadnutie.
5. Právo na poskytnutie poradenských služieb vo výchove a pri vzdelávaní svojho dieťaťa.
6. Zúčastňovať sa výchovy a vzdelávania po predchádzajúcom súhlase riaditeľa školy.
7. Vyjadrovať sa k výchovno-vzdelávaciemu programu školy a školského zariadenia prostredníctvom orgánov školskej samosprávy.
8. Byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.
3.5. Povinnosti zákonného zástupcu žiaka alebo zástupcu zariadenia
1. Dodržiavať podmienky výchovno-vzdelávacieho procesu svojho dieťaťa určené školským poriadkom.
2. Vytvárať pre dieťa vhodné podmienky na prípravu na výchovu a vzdelávanie v škole a na plnenie školských povinností a rešpektovať jeho špeciálne výchovno-vzdelávacie potreby.
3. Informovať školu o zmene zdravotnej spôsobilosti dieťaťa, jeho zdravotných problémoch, infekčnom ochorení v rodine žiaka alebo iných závažných skutočnostiach, ktoré by mohli mať vplyv na priebeh výchovy a vzdelávania.
4. Nahradiť škodu, ktorú žiak preukázateľným spôsobom úmyselne spôsobil.
5. Prihlásiť dieťa na plnenie povinnej školskej dochádzky a dbať o to, aby dieťa dochádzalo do školy pravidelne a včas, ak mu nezabezpečí inú formu vzdelávania; dôvody neprítomnosti žiaka na výchovno-vzdelávacích procesoch doložiť dokladmi v súlade so všeobecne záväznými právnymi predpismi, rozhodnutiami ministra školstva podľa § 150 ods. 8 školského zákona a školským poriadkom.
6. Dbať na sociálne a kultúrne zázemie dieťaťa a rešpektovať jeho špeciálne výchovnovzdelávacie potreby.
7. Podávať  písomnú žiadosť v prípade integrácie svojho dieťaťa o zaradenie žiaka do bežnej triedy na základe Správy CPPP a P, CŠPP a P a odporúčania detského lekára.
8. Ak sa žiak nemôže zúčastniť na výchove a vzdelávaní v škole alebo v školskom zariadení, jeho zákonný zástupca alebo zástupca zariadenia je povinný oznámiť škole alebo školskému zariadeniu bez zbytočného odkladu príčinu jeho neprítomnosti. 
Čl. 4
Prevádzka a vnútorný režim školy a školského zariadenia
1. Na začiatku vyučovania každý žiak musí byť na svojom mieste podľa zasadacieho poriadku. Pred začiatkom vyučovacej hodiny si pripraví pomôcky a pokojne očakáva príchod vyučujúceho. 
2. Ak má žiak vyučovanie v počítačovej učebni , vezme si so sebou potrebné pomôcky a disciplinovane sa pred koncom prestávky presunie pred počítačovú učebňu alebo do šatne, kde počká vyučujúceho. Vstup do počítačovej učebne je možný len v sprievode a za prítomnosti vyučujúceho a pri dodržaní podmienky vnútorných prevádzkových poriadkov týchto priestorov. V uvedených priestoroch je žiak povinný dodržiavať bezpečnostné predpisy a má zakázané svojvoľne manipulovať s rozvodovými a plynovými uzávermi, elektrickými zariadeniami.
3. Počas prestávok sa žiak správa disciplinovane a pokojne s ohľadom na to, aby bola umožnená príprava na nasledujúcu vyučovaciu hodinu. Žiak nesmie byť hlučný, neslušný, používať vulgárne výrazy a provokatívne sa správať, nebehá po triede a po chodbách a bez potreby sa nezdržiava na toaletách. Neničí školské zariadenie, papiere a odpadky odhadzuje do pripravených košov. Nie je dovolené odhadzovať ich do záchodových mís, pisoárov, umývadiel a voľne v školskom areáli.
4. Počas malých prestávok sa žiaci zdržiavajú v triede. Cez veľkú prestávku (po 2. vyučovacej hodine) sa žiaci zdržujú v triede,  na chodbe, v prípade priaznivého počasia na základe pokynu pedagogického dozoru môžu prejsť na školský dvor.
5. Po skončení poslednej vyučovacej hodiny žiak skontroluje svoje miesto, odstráni odpadky a vyloží svoju stoličku na stôl. Na pokyn učiteľky opustí triedu, pod vedením vyučujúcej sa prezuje, oblečie a disciplinovane opustí budovu školy. Žiaci, ktorí sa stravujú v školskej jedálni, odchádzajú v sprievode učiteľky, školské tašky a batohy si uložia na lavice na chodbe.
6.  Žiaci  chodia na športoviská a späť výlučne pod vedením svojich učiteliek alebo vychovávateľky. 
7.  Riaditeľka školy môže čiastočne alebo úplne oslobodiť žiaka od vyučovania telesnej a športovej výchovy na základe lekárom potvrdeného návrhu s vyznačením zdravotnej skupiny.
8. Ak sa žiak nemôže zúčastniť na výchove a vzdelávaní v škole, jeho zákonný zástupca alebo zástupca zariadenia je povinný oznámiť škole alebo školskému zariadeniu bez zbytočného odkladu príčinu jeho neprítomnosti. Za dôvod ospravedlniteľnej neprítomnosti dieťaťa alebo žiaka sa uznáva najmä choroba, prípadne lekárom alebo príslušným regionálnym úradom verejného zdravotníctva nariadená karanténa, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť žiaka na súťažiach.
9.  Neprítomnosť maloletého dieťaťa alebo žiaka, ktorá trvá najviac päť po sebe nasledujúcich vyučovacích dní za klasifikačné obdobie, ospravedlňuje jeho zákonný zástupca alebo zástupca zariadenia; vo výnimočných a osobitne odôvodnených prípadoch (ak sa ospravedlnenia od rodičov často opakujú) škola môže vyžadovať lekárske potvrdenie o chorobe dieťaťa alebo žiaka alebo iný doklad potvrdzujúci odôvodnenosť jeho neprítomnosti. Ak neprítomnosť dieťaťa alebo žiaka z dôvodu ochorenia trvá dlhšie ako päť po sebe nasledujúcich vyučovacích dní, predloží žiak, resp. jeho zákonný zástupca alebo zástupca zariadenia potvrdenie od lekára.
  Ministerstvo školstva vydalo usmernenie pre materské školy, základné školy         a stredné školy týkajúce sa ospravedlňovania neprítomnosti detí a žiakov z dôvodu  ochorenia. Novela školského zákona č. 120/2024 Z.z., ktorá nadobudla účinnosť 1.júna 2024, prináša konkrétne pravidlá na zabezpečenie jednotného postupu. Pre základné školy platí, že ak neprítomnosť žiaka trvá viac ako 5 po sebe  nasledujúcich dní alebo súhrnne viac ako 10 dní za mesiac, je potrebné lekárske potvrdenie.

10.  V čase vyhlásenia výnimočného stavu, núdzového stavu alebo mimoriadnej situácie (ďalej ako „krízová situácia“) dĺžka ospravedlnenia neprítomnosti žiaka zo strany zákonného zástupcu alebo zástupcu zariadenia počas trvania krízovej situácie vyhlásenej v súvislosti s ochorením COVID-19, lehota podľa § 144 ods. 10 školského zákona sa riadi príslušným rozhodnutím ministra školstva vydaného podľa § 150 ods. 8 školského zákona. Školský poriadok nestanovuje a neupravuje ospravedlnenie z dôvodu choroby nad rámec platného právneho stavu; v období pandemickej situácie nad rámec rozhodnutia ministra školstva.
11. Škola v prípade podozrenia zo zanedbávania zdravotnej starostlivosti o žiaka, a to pri neustále sa opakujúcich predkladaniach ospravedlnení zo zdravotných dôvodov zo strany zákonného zástupcu alebo zástupcu zariadenia bez predloženia lekárskeho potvrdenia, zváži možnosť kontaktovať úrad práce, sociálnych vecí a rodiny.
12. Neprítomnosť žiaka v škole ospravedlňuje jeho zákonný zástupca alebo zástupca zariadenia triednemu učiteľovi písomne do troch dní od nástupu žiaka do školy. Nepredloženie ospravedlnenia do uvedeného termínu má za následok neospravedlnenú neúčasť. Za neospravedlnené hodiny môžu byť žiakovi uložené opatrenia vo výchove.
13. Ak žiak nemôže prísť do školy pre vopred známu príčinu, môže rodič požiadať o uvoľnenie z vyučovania: Z jednej vyučovacej hodiny uvoľňuje príslušný učiteľ, ale žiak je povinný o tom informovať aj triedneho učiteľa; z viac hodín a z jedného vyučovacieho dňa triedny učiteľ, z viac ako jedného dňa riaditeľ školy na základe písomnej žiadosti, aj v tomto prípade je žiak povinný informovať triedneho učiteľa.
14.  Zákonný zástupca žiaka alebo zástupca zariadenia je povinný oznámiť škole najneskôr do 24 hodín dĺžku trvania neprítomnosti žiaka na vyučovaní osobne alebo telefonicky. 
15.  Neskorý príchod na vyučovanie žiak zdôvodňuje a ospravedlňuje v triede u príslušného vyučujúceho. Opakované neskoré príchody budú zaznamenané a môžu byť dôvodom na prijatie výchovného opatrenia.
16.  Zo školskej akcie organizovanej mimo areálu školy, ktorá sa končí neskôr ako povinné vyučovanie, môžu žiaci odísť so súhlasom učiteľa domov. Z miesta konania školskej akcie končiacej sa skôr ako povinné vyučovanie môže byť žiak uvoľnený len na základe písomného súhlasu zákonného zástupcu alebo zástupcu zariadenia. Miesto rozchodu musí byť určené tak, aby bola garantovaná bezpečnosť návratu žiakov domov.
Čl. 5
Povinnosti týždenníkov   
1. V každej triede konajú službu dvaja týždenníci, ktorých určuje triedny učiteľ.
2. Pred vyučovaním a počas prestávok sa starajú o čistotu tabule, dohliadajú na poriadok a počas prestávok usmerňujú spolužiakov.
3. Hlásia neprítomnosť žiakov na začiatku každej vyučovacej hodiny.
4. Pri odchode z triedy majú zodpovednosť za zanechanie primeraného poriadku v triede.
5. Prinášajú a odnášajú učebné pomôcky podľa pokynov vyučujúcich.
6. Hlásia triednej učiteľke poškodenie inventára triedy a iné možné incidenty.

Čl. 6
Pravidlá správania sa žiakov v počítačovej učebni
1. Žiaci prichádzajú do učebne organizovane pod vedením učiteľa. 
2. V učebni žiaci sedia na svojich miestach, bez dovolenia učiteľa nemenia zasadací poriadok. 
3. V učebni sa neje, nepije, nebehá, sedí sa pokojne.
4. Pri práci postupujú podľa pokynov vyučujúceho.
5. Ak pracujú vo dvojici pracujú potichu a navzájom spolupracujú.
6. Každý žiak je povinný šetrne zaobchádzať so zariadením učebne. Každú poruchu hlási vyučujúcemu.
7. Žiakom sa zakazuje manipulovať s digitálnou a didaktickou technikou bez dovolenia vyučujúceho. 
8. Ak žiaci niečo nevedia, zdvihnú ruku a čaká na vyučujúceho, nekričia.
9. Pred odchodom z učebne učiteľ dbá na to, aby si každý žiak upratal miesto, zasunul stoličku. 
10. Učebňu žiaci opúšťajú organizovane pod vedením vyučujúceho. 
11. Za učebňu  je zodpovedný vyučujúci. šetrne sa správam k zariadeniam v u

Čl. 7
Pravidlá správania sa žiakov  v priestoroch určených na cvičenie

1. Na hodinu telesnej a športovej výchovy čakajú žiaci vyučujúceho vo svojej triede, prípadne na vopred určenom mieste v budove školy.
2. Do priestorov na cvičenie odchádzajú žiaci disciplinovane pod vedením vyučujúceho. 
3. Vyučujúci sa počas vyučovacej hodiny z priestoru na cvičenie, ihriska, kde žiaci vykonávajú telovýchovnú činnosť, nesmie v žiadnom prípade vzdialiť a nechať žiakov bez dozoru. 
4. Vstup do priestorov určených na cvičenie je zásadne povolený iba v sprievode vyučujúceho v predpísanom úbore. Zabudnutie úboru rieši učiteľ napomenutím, písomným upozornením rodičom.
5. Potrebné telocvičné náradie vydáva príslušný vyučujúci. 
6. Pri telovýchovnom procese používajú žiaci iba tie telovýchovné náčinia, ktoré sú potrebné k danej činnosti, zaobchádzajú s nimi opatrne, prípadné poškodenie oznámia ihneď vyučujúcemu. 
7. Žiaci pri telovýchovnom procese majú určené svoje stanovište, ktoré nemôžu bez povolenia vyučujúceho opustiť. Nesmú vyliezať na iné náradie, s ktorými nesúvisí ich činnosť, aby neprišlo k úrazu. 
8. Žiaci sú oboznámení s pomocou a záchranou pri jednotlivých prvkoch a musia ich bezpodmienečne robiť. 
9. Úmyselné poškodenie telovýchovného náradia a náčinia musí žiak nahradiť. 
10. Všetky presuny na cvičisku robia žiaci pod vedením vyučujúceho pri dodržiavaní bezpečnostných predpisov. 
11. Telovýchovné náčinie odovzdávajú určení žiaci vyučujúcemu. 
12. Žiaci odchádzajú z priestorov na cvičenie opäť pod vedením príslušného vyučujúceho. 
13. Oslobodení žiaci z hodiny TŠV, ktorí majú o tom potvrdenie od príslušného lekára, rozhodnutie riaditeľa školy sa na telovýchovnom procese tiež zúčastňujú. 
14. Žiak, ktorý z rôznych dôvodov na hodine TŠV nemôže cvičiť, predloží vyučujúcemu písomné potvrdenie  od príslušného lekára, prípadne rodiča s odôvodnením.
Čl. 8
 Stravovanie v školskej jedálni
1. Do termínu stanoveného vedúcou školskej jedálne je potrebné zaplatiť stravné za daný mesiac. Odhlasovanie z obedov prebieha telefonicky podľa pokynov vedúcej ŠJ.
2. Obedy pre žiakov  sa vydávajú v čase od 12,20 do 13,30 hod. 
3. Do školskej jedálne prichádzajú žiaci po ukončení 4 alebo 5. vyučovacej hodiny, v sprievode  vychovávateľky (učiteľky) pokojne, disciplinovane a usporiadane.
4. Žiaci si po vstupe do jedálne  sadnú na svoje určené miesta za stolmi a po naberaní polievky obedujú. Použitý tanier odnesú pomaly na stolík a idú si pre druhé jedlo. Žiak za stolom sa nerozpráva, na stoličke sa nehojdá. Rešpektuje pokyny dozor konajúceho pedagóga.
5. Na správanie žiakov v školskej jedálni sa vzťahuje tento školský poriadok. Žiak stravujúci sa v školskej jedálni musí rešpektovať pokyny dozor konajúcej učiteľky.
6. Z jedálne odchádzajú žiaci spoločne v sprievode vychovávateľky  resp. učiteľky.
Čl. 9
Bezpečnosť a ochrana zdravia žiakov
1. Škola poskytuje nevyhnutné informácie na zaistenie bezpečnosti a ochrany zdravia detí a žiakov a vedie evidenciu školských úrazov žiakov, ku ktorým prišlo počas výchovno-vzdelávacieho procesu a pri činnostiach organizovaných školou.
2. Žiak je povinný dodržiavať všetky pravidlá týkajúce sa bezpečného správania v škole, má chrániť svoje zdravie i zdravie svojich spolužiakov. Správa sa tak, aby sebe ani svojim spolužiakom nespôsobil ujmu na zdraví.
3. Žiak má zakázané sedieť na parapetných doskách, manipulovať s oknami bez dozoru učiteľa, behať po triede a chodbách. 
4. V prípade, že žiak utrpí v škole pred začiatkom školského vyučovania, počas výchovno-vzdelávacieho procesu, školského vyučovania, cez prestávku alebo pri činnostiach organizovaných školou akýkoľvek úraz, nahlási to ihneď vyučujúcemu alebo dozor konajúcemu učiteľovi, resp. triednej učiteľke. Ak to nemôže v prípade úrazu urobiť sám, požiada o nahlásenie spolužiaka alebo iného žiaka školy, ktorý sa nachádza v jeho blízkosti. O školskom úraze je potrebné spísať záznam.
5. Žiak školy má prísny zákaz fajčiť, požívať alkoholické nápoje, drogy a iné omamné látky a hrať hazardné hry v škole, v celom areáli školy, ale aj mimo školy a na všetkých akciách organizovaných školou. Žiak sa pod vplyvom uvedených látok nesmie zúčastniť na vyučovaní a jeho neprítomnosť z týchto dôvodov nie je možné ospravedlniť. Aj prinesenie cigariet, alkoholu, drog, prípadne iných omamných látok do areálu školy sa považuje za mimoriadne závažné a hrubé porušenie školského poriadku. Rovnako aj propagácia týchto látok na oblečení žiakov či inými predmetmi je zakázaná.
6. Žiak chodí do školy čisto a primerane veku oblečený. Prezúva sa do zdravotne vyhovujúcich prezuviek (obuv so svetlou podrážkou a plnou pätou).
7. Pri prácach na výtvarnej, pracovnej výchovy a na hodinách telesnej výchovy, informatiky žiak dodržiava predpisy, o ktorých ho poučia učitelia daných predmetov.
8. V prípade, že sa žiak necíti zdravotne v poriadku počas vyučovania, ohlási to ihneď vyučujúcemu. Pri úraze alebo nevoľnosti poskytne vyučujúci žiakovi prvú pomoc. Pri podozrení na vážnejší stav zabezpečí škola žiakovi lekársku pomoc.
9. V prípade zdravotných ťažkostí počas vyučovania žiak bude uvoľnený, pričom zodpovednosť za žiaka preberá zákonný zástupca alebo zástupca zariadenia.
10. Žiak dodržiava pokyny na zachovanie čistoty v triede a v škole, dodržiava zásady osobnej hygieny a platné epidemiologické opatrenia.
11. Žiak nesmie nosiť do školy predmety ohrozujúce vlastné zdravie a zdravie spolužiakov a pedagogických zamestnancov, odborných zamestnancov a ostatných zamestnancov školy.
12. Za bezpečnosť žiakov počas ich pobytu v škole a výchovno-vzdelávacom zariadení, ktoré je súčasťou školy, vrátane času pred vyučovaním, cez prestávky, po vyučovaní, na školskej vychádzke, na exkurzii, školských výletoch, športovom výcviku (napr. plavecký výcvik), škole v prírode a pri ostatnej činnosti, ktorou sa uskutočňuje školský vzdelávací program, a pri výchovných akciách organizovaných školou zodpovedajú pedagogickí zamestnanci (službu konajúci dozor).
13. Účasť žiaka na športovom výcviku je podmienená uzatvorením poistenia úrazu a predložením potvrdenia všeobecného lekára pre deti a dorast o zdravotnej spôsobilosti absolvovať športový výcvik.
Čl. 10
Ochrana pred sociálno-patologickými javmi, diskrimináciou a násilím
1. Prísne sa zakazujú všetky formy nenávistného správania, podnecovania k násiliu, ospravedlňovania násilia a terorizmu, propagácia extrémizmu a podnecovania ľudskej (národnostnej, rasovej, etnickej a náboženskej) neznášanlivosti a všetkých foriem diskriminácie a segregácie.
2. Ak vznikne oprávnené podozrenie z ohrozovania mravného vývinu žiakov, je riaditeľka školy povinná bezodkladne riešiť problém v súčinnosti s triednym učiteľom, zákonnými zástupcami alebo zástupcom zariadenia, výchovným poradcom, školským podporným tímom, ak je zriadený, a ďalšími odborníkmi, ktorí poskytujú poradenstvo a terapiu.
3. Pri akýchkoľvek náznakoch záškoláctva, agresívneho správania, šikanovania, fyzického alebo psychického týrania, delikvencie, vydierania, sexuálneho zneužívania a násilia, prejavoch extrémizmu a sympatií k spoločensky nežiaducim hnutiam sú vyučujúci povinní nahlásiť zistené skutočnosti a podozrenia vedeniu školy, ktoré sa tým bezodkladne začne zaoberať a prijme adekvátne opatrenia. V odôvodnených prípadoch právnej kvalifikácie protiprávneho konania sa využijú príslušné ustanovenia zákona o priestupkoch a Trestného zákona.
4. Škola netoleruje šikanovanie v žiadnych formách a podobách, a to ani v náznakoch. V rámci účinnej prevencie šikanovania vytvára priaznivú klímu, zabezpečuje úzku spoluprácu medzi žiakmi, zamestnancami školy a zákonnými zástupcami alebo zástupcom zariadenia, jasne vymedzuje možnosť oznamovať aj zárodky šikanovania (pri zachovaní dôvernosti oznámení), školským poriadkom jasne stanovuje pravidlá správania, vrátane sankcií za ich porušovanie, vedie písomnú dokumentáciu o riešení konkrétnych prípadov šikanovania, v súlade s pracovným poriadkom zaisťuje dozor pedagogických zamestnancov cez prestávky, pred začiatkom vyučovania, po jeho skončení, v čase záujmovej a mimoškolskej činnosti. Pre pedagogických zamestnancov a zákonných zástupcov alebo zástupcov zariadenia organizuje semináre s odborníkmi zaoberajúcimi sa danou problematikou.
5. Škola sa riadi internými rezortnými predpismi, ktoré sa týkajú krízovej intervencie súvisiacej so šikanovaním a riešenia krízovej situácie v súvislosti so vznikom školského úrazu a iných nebezpečných udalostí: Smernica č. 36/2018 k prevencii a riešeniu šikanovania detí a žiakov v školách a školských zariadeniach a Metodické usmernenie č. 4/2009-R z 11. februára 2009 k zavedeniu jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí.
Čl. 11
Opatrenia vo výchove
1. Pochvaly a iné ocenenia sa udeľujú za mimoriadny prejav aktivity a iniciatívy, za záslužný alebo statočný čin podľa § 58 školského zákona.
2. Pochvalu možno udeliť žiakovi aj od vyučujúceho na vyučovaní a od triedneho učiteľa za výborný prospech, vzornú dochádzku do školy, reprezentáciu triedy v súťažiach, za príkladné správanie a vytváranie priaznivej atmosféry v triede. Pochvalu od riaditeľa školy možno udeliť žiakovi za výborný prospech, vzornú dochádzku do školy, úspešnú reprezentáciu školy v súťažiach, za nezištnú pomoc a príkladné činy a za verejné uznanie inou inštitúciou.
3. Žiakovi možno udeliť pochvalu od triedneho učiteľa, od riaditeľa alebo od zriaďovateľa základnej školy. Pochvalu od triedneho učiteľa možno udeliť po prerokovaní s riaditeľom. Pochvalu od riaditeľa možno udeliť po prerokovaní pedagogickou radou.
Druhy pochvál:
· pochvala od vyučujúceho do  žiackej knižky žiaka (triedne súťaže, aktívna a iniciatívna činnosť v triede, …),
· pochvala od triedneho učiteľa pred kolektívom triedy ( úspešná reprezentácia triedy na
školských súťažiach, aktívna a iniciatívna činnosť v triede, …),
· pochvala od riaditeľky školy pred kolektívom školy (úspešná reprezentácia školy
v obvodných súťažiach, verejno-prospešná činnosť na škole, v obci, dosiahnutie prospechu veľmi dobrý,…),
· pochvala a ocenenie od riaditeľa školy pred kolektívom školy (úspešná reprezentácia školy v regionálnych, okresných a vyšších súťažiach, verejno-prospešná činnosť na škole, v obci, dosiahnutie prospechu s vyznamenaním…),

· pochvala a ocenenie starostkou obce  pred kolektívom alebo na obecných  oslavách 
(úspešná reprezentácia školy v krajských, celoslovenských kolách rôznych súťaží, statočný čin, výrazná verejno-prospešná činnosť v obci,…),
· pochvala uverejnená v miestnom Spravodaji, regionálnych novinách, na web stránke,…
(úspešná reprezentácia školy a obce vo vyšších kolách súťaží, mimoriadna aktívna a 
iniciatívna činnosť pre školu i obec,…),
· diplom ( reprezentácia triedy, školy v súťažiach,…),
· pochvalný list (vzorné správanie, dosiahnutie prospechu veľmi dobrý, verejnoprospešná činnosť, aktívna a iniciatívna činnosť, účasť na súťažiach,…) 
· knižná odmena (dosiahnutie prospechu s vyznamenaním, úspešná reprezentácia školy
v okresných a vyšších kolách, statočný čin, mimoriadna aktívna a iniciatívna činnosť pre školu i obec,…)
· vecný dar ( triedne , školské kolá súťaží, aktívna účasť na aktivitách, činnostiach školy,   obce, verejno - prospešná činnosť,…)
· Väčšie pochvaly a  ocenenia sú prerokované na pedagogickej rade a zaznamenajú do katalógového listu žiaka.
4. Podľa závažnosti a opakovania previnenia sa žiakom ukladajú opatrenia na posilnenie disciplíny, ktoré predchádzajú zníženej známke zo správania. 
5. Opatrenie na posilnenie disciplíny žiakov sa ukladá za závažné alebo opakované previnenie proti školskému poriadku. Pred udelením opatrenia treba previnenie objektívne prešetriť, dôkladne poznať žiaka a jeho rodinu, prostredie. Každé previnenie musí byť  preukázateľnou formou zdokumentované, vrátane informovania zákonných zástupcov. Pri prerokovaní závažného previnenia treba prizvať zákonného zástupcu žiaka. Za jedno previnenie sa udeľuje jedno opatrenie na posilnenie disciplíny. Každé opatrenie sa zaznamenáva do žiackej knižky a triedneho výkazu. Opatrenia môžu byť písomné alebo ústne. 
6. Napomenutie od triedneho učiteľa a pokarhanie od triedneho učiteľa možno uložiť po prerokovaní s riaditeľom. Pokarhanie od riaditeľa možno uložiť po prerokovaní pedagogickou radou.
7. Ak ide o žiaka so špeciálnymi výchovno-vzdelávacími potrebami, pri uložení výchovných opatrení spočívajúcich v napomenutí od triedneho učiteľa a pokarhania od triedneho učiteľa alebo pokarhania od riaditeľa sa zohľadňujú aj jeho špeciálne výchovno-vzdelávacie potreby.
8. Ak žiak svojím správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania ich vzdelávanie, riaditeľ školy môže použiť ochranné opatrenie podľa      § 58 ods. 3 školského zákona.
9. V prípade, že žiak  úmyselne fyzicky ublíži druhému žiakovi, dostane okamžitý záznam do  ŽK.
Druhy opatrení:

· ústne napomenutie  od triedneho  učiteľa (menšie nezávažné priestupky voči školskému poriadku napr. ojedinelé vyrušovanie na hodinách, neudržiavanie čistoty a poriadku na svojom mieste, v skrinkách, triede, atď.),
· napomenutie od  triedneho učiteľa je uvedené v katalógovom liste žiaka zápisom za viacero písomných záznamov (do 5z.) vyučujúcim, ktoré sa týkajú porušenia školského poriadku, za neospravedlnenú neprítomnosť žiaka na jednej až štyroch vyučovacích hodinách, ktorá preukázateľne nebola spôsobená zákonným zástupcom žiaka; za opakovanú nevhodnú úpravu zovňajšku, neprezúvanie sa v priestoroch školy, neodôvodnené neskoré príchody na vyučovanie, nesplnenie si povinností žiaka ako je zabúdanie domácich úloh, učebných pomôcok, menej závažnejšie rovesnícke hádky, posmievanie a  za ďalšie menej závažné porušenia školského poriadku,
· pokarhanie od triedneho učiteľa je prerokované s riaditeľom školy a je zapísané do katalógového listu žiaka. Pozve sa na pohovor  zákonný zástupca, hľadá sa náprava, spíše sa záznam. Udeľuje sa za sústavne opakujúce zápisy  (do 10 z.) zo strany iných učiteľov, za opakované neplnenie si úloh určeným triednym učiteľom, útek z vyučovania a za závažnejšie porušenia školského poriadku napr.  ojedinelé odvrávanie, vulgárne sa vyjadrovanie, agresívne, vzdorovité správanie sa, bitky medzi spolužiakmi, nerešpektovanie pokynov vyučujúcich, 
· pokarhanie od  riaditeľky  školy navrhuje triedny učiteľ po prerokovaní s riaditeľom školy na pedagogickej rade, informuje rodiča a  pozve ho na osobný pohovor, spíše sa záznam, vydá sa rozhodnutie riaditeľom školy. Je udelené za neospravedlnenú neprítomnosť žiaka na viac ako 4 vyučovacích hodinách, za podvádzanie, klamstvá a krádež; za úmyselné poškodenie majetku školy, za opakované závažné porušenia školského poriadku v správaní voči žiakom a učiteľom (viac ako 10 z.)  napr. opakované odvrávanie, fyzické útoky, bitky medzi spolužiakmi, vulgárne vyjadrovanie sa, použitie  mobilu a inej informačnej komunikačnej technológie počas vyučovania, neslušné správanie, sústavné vyrušovanie vyučovacieho procesu, prejavy šikanovania, ubližovania na zdraví, opakované neplnenie školských povinností, za previnenie v oblasti ochrany a bezpečnosti žiakov podľa tohto školského poriadku, 

10. Ak po udelení pokarhania riaditeľom školy neprišlo k náprave môže sa  žiakovi podľa závažnosti priestupku navrhnúť na pedagogickej  rade znížená známka zo správania stupeň 2, 3, 4. Odôvodnenie sa zaznamená do katalógového listu žiaka.
· kritériá udelenia zníženej známky zo správania za neospravedlnené hodiny sú nasledovné:
	I. stupeň

	stupeň (2) uspokojivé : 5 – 12 neosp. hodín
stupeň (3) menej uspokojivé: 13 – 25 neosp. hodín 
stupeň (4) neuspokojivé: 26 a viac neosp. hodín


· Zníženie známky zo správania na stupeň 2 sa udelí za minimálne druhé pokarhanie riaditeľom školy, za opakované previnenia v oblasti ochrany a bezpečnosti žiakov školského poriadku, krádež, úmyselné ublíženie na zdraví, šikanovanie a vydieranie, za vandalizmus a úmyselné poškodzovanie majetku školy, požívanie alkoholu, drog a iných omamných a psychotropných látok.
· Zníženie známky zo správania na stupeň 3 sa udelí za zvlášť závažné alebo opakujúce sa priestupky a skutky uvedené pri stupni 2 (uspokojivé správanie).
· Zníženie známky zo správania na stupeň 4 sa udelí za obzvlášť závažné alebo opakujúce sa priestupky podľa uváženia pedagogickej rady;
11. Pochvaly a iné ocenenia, napomenutia a pokarhania sa zaznamenávajú do katalógového listu žiaka.      
Čl. 12
 Podrobnosti o podmienkach nakladania s majetkom, ktorý škola alebo školské zariadenie spravuje
1. Škola poskytuje žiakom učebnice, učebné texty, pracovné zošity a učebné pomôcky do bezplatného užívania na jeden školský rok. Žiak alebo zákonný zástupca neplnoletého žiaka zodpovedá za učebnice, učebné texty, pracovné zošity a učebné pomôcky, ktoré mu škola poskytla do bezplatného užívania, a je povinný nahradiť škole ich stratu, zničenie alebo poškodenie.
2. Výšku náhrady za stratu, zničenie alebo poškodenie, pre ktoré učebnica v tlačenej podobe alebo edukačná publikácia v elektronickej podobe na pamäťovom médiu nemôže slúžiť svojmu účelu, je určená vyhláškou č. 527/2021 Z. z. o edukačných publikáciách.
3. Stratu, zničenie alebo poškodenie edukačnej publikácie možno v prípade straty alebo zničenia nahradiť aj obstaraním totožnej edukačnej publikácie, alebo uvedením edukačnej publikácie do stavu vhodného pre ďalšie použitie vo výchovno-vzdelávacom procese, ak ide o poškodenie.
4. Ak žiak prestupuje do inej školy, je povinný vrátiť škole učebnice, učebné texty, pracovné zošity a učebné pomôcky poskytnuté do bezplatného užívania.
5. Žiaci a zamestnanci školy majú k zariadeniu školy a majetku v správe alebo vlastníctve školy pristupovať so všetkou starostlivosťou. Akékoľvek poškodenie zariadenia a majetku školy z nedbanlivosti alebo úmyselne musí byť v plnej miere nahradené.
Čl. 13
 Pravidlá vzájomných vzťahov a vzťahov s pedagogickými zamestnancami a ďalšími zamestnancami školy
1. Vzájomné vzťahy všetkých účastníkov vzdelávania a osôb, ktorých sa týka tento školský poriadok, sú založené na vzájomnej úcte, rešpekte, názorovej znášanlivosti, solidarite a dôstojnosti.
2. Žiak sa ku všetkým zamestnancom školy správa úctivo a zdvorilo. Zamestnanci školy rešpektujú dôstojnosť žiaka.
3. Žiak rešpektuje pokyny všetkých zamestnancov školy.
4. Výkon práv a povinností vyplývajúcich zo školského poriadku musí byť v súlade s dobrými mravmi. Nikto nesmie tieto práva a povinnosti zneužívať na škodu druhého.
5. Žiak nesmie byť v súvislosti s výkonom svojich práv postihovaný za to, že podá na iného žiaka, pedagogického zamestnanca či iného zamestnanca školy sťažnosť.
6. Výkonom práv začleneného žiaka so špeciálnymi výchovno-vzdelávacími potrebami nemôžu byť obmedzené práva ostatných žiakov, ktorí sú účastníkmi výchovy a vzdelávania (§ 29 ods. 11 školského zákona).
7. Pedagogický zamestnanec je povinný chrániť a rešpektovať práva žiaka a jeho zákonného zástupcu, zachovávať mlčanlivosť a chrániť pred zneužitím      poznatkami, hodnotami a cieľmi školského vzdelávacieho programu, viesť žiakov k dodržiavaniu hygienických zásad a zásad bezpečnej práce, poskytovať žiakovi a zákonnému zástupcovi poradenstvo alebo odbornú pomoc spojenú s výchovou a vzdelávaním, pravidelne informovať žiaka alebo jeho zákonného zástupcu o priebehu a výsledkoch výchovy a vzdelávania, ktoré sa ho týkajú, v rozsahu ustanovenom osobitným predpisom.
8. Pedagogickí zamestnanci sa riadia Etickým kódexom pedagogických zamestnancov a odborných zamestnancov, ktorý na svojej webovej stránke zverejnilo MŠVVaŠ SR v súlade s § 5 ods. 2 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov [https://www.minedu.sk/eticky-kodex-pedagogickych-zamestnancov-a-odbornych-zamestnancov/alebo https://www.minedu.sk/data/att/15445.pdf].
9. Škola priebežne preukázateľným spôsobom informuje zákonných zástupcov o prospechu a správaní žiaka.
10. Pri hodnotení správania žiaka podľa § 55 ods. 15 školského zákona sa zohľadňuje dodržiavanie pravidiel správania sa žiaka uvedených v tomto školskom poriadku, udelené pochvaly a iné ocenenia a uložené napomenutia a pokarhania. Pri hodnotení správania žiaka so špeciálnymi výchovno-vzdelávacími potrebami podľa § 55 ods. 15 školského zákona sa zohľadňujú aj jeho špeciálne výchovno-vzdelávacie potreby; jeho správanie sa hodnotí v spolupráci so zariadením poradenstva a prevencie.
Čl. 14
 Záverečné ustanovenia
1. Školský poriadok bol prerokovaný:
· v pedagogickej rade dňa: 26.08.2024
· v rade školy dňa: 28.10.2024
· platnosť nadobúda dňa: 
2. Zmeny v školskom poriadku musia byť prerokované v pedagogickej rade a rade školy vo forme číslovaných dodatkov.
3. Školský poriadok je zverejnený pre žiakov, zamestnancov a zákonných zástupcov vo vestibule školy, v kancelárii riaditeľa školy a v elektronickej forme na webovej adrese školy http://www. zsplaveckypeter.webnode.sk
V Plaveckom Petre dňa 26.08.2024                                 _______________________
                                                                                           Podpis riaditeľa školy




Zoznam všeobecne záväzných právnych predpisov, iných predpisov a ďalších zdrojov, ktoré boli použité pri vypracovaní školského poriadku:
Dohovor o právach dieťaťa (oznámenie FMZV č. 104/1991 Zb.). Dostupné z: https://www.employment.gov.sk/files/slovensky/ministerstvo/narodne-koordinacne-stredisko/dohovor-pravach-dietata.pdf
Dohovor OSN o právach osôb so zdravotným postihnutím. Dostupné z: https://www.employment.gov.sk/files/slovensky/uvod/legislativa/socialna-pomoc-podpora/dohovor-osn-pravach-osob-so-zdravotnym-postihnutim-opcny-protokol-sk-aj.pdf
Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov
Zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov
Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov
Zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov
Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov
Vyhláška MŠ SR č. 330/2009 Z. z. o zariadení školského stravovania
Zriaďovacia listina Základnej školy s materskou školou, Plavecký Peter 
Metodické usmernenie č. 4/2009-R z 11. februára 2009 k zavedeniu jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí. (online) (cit. 12. 05. 2021) Dostupné z: https://www.minedu.sk/metodicke-usmernenie-c-42009-r-z-11-februara-2009-k-zavedeniu-jednotneho-postupu-skol-skolskych-zariadeni-a-vysokych-skol-pri-vzniku-registrovaneho-skolskeho-urazu-a-pri-evidencii-nebezpecnych-udalosti/
Vzorový pracovný poriadok pre pedagogických zamestnancov a ostatných zamestnancov škôl a školských zariadení. 49 s. Materiál MŠVVaŠ SR, ktorý je schválený pod číslom 2020/8006:1-B2001. (online) (cit. 12. 05. 2021) Dostupné z: https://www.minedu.sk/sprievodne-dokumenty/

